**Cieľ:** spoznať vlastnosti Cirkvi

*"Hovor celej izraelskej pospolitosti a povedz im: Buďte svätí, lebo ja, Pán, váš Boh, som svätý!“* (Lv 19,2)

*„Buďte mi svätí, lebo ja, Pán, som svätý a ja som si vás oddelil od národov, aby ste boli moji!“* (Lv 20,26)

*„Pán zástupov pripravil na tomto vrchu všetkým národom hostinu hojnú, hostinu s vínom, hojnosť vyberanú, víno najjemnejšie. A zničí na tomto vrchu závoj, rozvinutý nad celým ľudstvom, a prikrývku, čo zakrýva všetky národy. Zničí smrť navždy a Pán, Jahve, zotrie slzu z každej tváre a hanbu svojho ľudu odstráni z celej zeme, lebo Pán hovoril.“* (Iz 25,6-8)

**Božie slovo**

*„Ako poslušné deti neprispôsobujte sa takým žiadostiam, ako keď ste boli v nevedomosti, ale ako svätý je ten, ktorý vás povolal, buďte aj vy svätí vo všetkom svojom počínaní.“* (1Pt 1,14-15)

*„Preto vás prosím ja, väzeň v Pánovi, aby ste žili dôstojne podľa povolania, ktorého sa vám dostalo, so všetkou pokorou, miernosťou a zhovievavosťou. Znášajte sa navzájom v láske a usilujte sa zachovať jednotu ducha vo zväzku pokoja. Jedno je telo a jeden Duch, ako ste aj povolaní v jednej nádeji svojho povolania. Jeden je Pán, jedna viera, jeden krst. Jeden je Boh a Otec všetkých, ktorý je nad všetkými, preniká všetkých a je vo všetkých.“* (Ef 4,1-6)

*„Jedenásti učeníci odišli do Galiley na vrch, kam im Ježiš rozkázal. Keď ho uvideli, klaňali sa mu, no niektorí pochybovali. Ježiš pristúpil k nim a povedal im: „Daná mi je všetka moc na nebi i na zemi. Choďte teda, učte všetky národy a krstite ich v mene Otca i Syna i Ducha Svätého a naučte ich zachovávať všetko, čo som vám prikázal. A hľa, ja som s vami po všetky dni až do skončenia sveta.“* (Mt 28,16-20)

*„Ježiš mu povedal: „Blahoslavený si, Šimon, syn Jonášov, lebo ti to nezjavilo telo a krv, ale môj Otec, ktorý je na nebesiach. A ja ti hovorím: Ty si Peter a na tejto skale postavím svoju Cirkev a pekelné brány ju nepremôžu. Tebe dám kľúče od nebeského kráľovstva: čo zviažeš na zemi, bude zviazané v nebi, a čo rozviažeš na zemi, bude rozviazané v nebi*.“ (Mt 16,17-19)

*„Ste postavení na základe apoštolov a prorokov; hlavným uholným kameňom je sám Kristus Ježiš. V ňom celá stavba pevne pospájaná rastie v svätý chrám v Pánovi, - v ňom ste aj vy vbudovaní do Božieho príbytku v Duchu.“* (Ef 2,20-22)

*„Lebo ako je jedno telo a má mnoho údov, ale všetky údy tela sú jedno telo, hoci ich je mnoho, tak aj Kristus. Veď my všetci, či Židia alebo Gréci, či otroci alebo slobodní, boli sme v jednom Duchu pokrstení v jedno telo. A všetci sme boli napojení jedným Duchom. Telo nie je jeden úd, ale mnoho údov. A keby noha povedala: „Nie som ruka, nepatrím k telu,“ tým ešte neprestáva patriť k telu. A keby povedalo ucho: „Nie som oko, nepatrím k telu,“ tým ešte neprestáva patriť k telu. Keby bolo celé telo okom, kde by bol sluch? A keby bolo celé sluchom, kde by bol čuch? Ale Boh rozložil údy, každý jeden z nich, v tele, ako chcel. Keby boli všetky jedným údom, kde by bolo telo? No takto je mnoho údov, ale iba jedno telo. A oko nemôže povedať ruke: „Nepotrebujem ťa!“ ani hlava nohám: „Nepotrebujem vás!“ Ba čo viac, údy tela, ktoré sa zdajú slabšie, sú nevyhnutne potrebné. A údy tela ktoré pokladáme za menej ušľachtilé, zaodievame s väčšou úctou a naše nečestné údy majú tým väčšiu česť, kým naše čestné nič také nepotrebujú. Boh telo vyvážil tak, že slabšiemu údu dal väčšiu česť; aby nebola v tele roztržka, ale aby sa údy rovnako starali jeden o druhý. Ak teda trpí jeden úd, trpia spolu s ním všetky údy, a ak vychvaľujú jeden úd, radujú sa s ním všetky údy. Vy ste Kristovo telo a jednotlivo ste údy.“* (1Kor 12,14-27)

Diecézny

katechetický úrad

Bratislavskej arcidiecézy

*„Teda už nie ste cudzinci ani prišelci, ale ste spoluobčania svätých a patríte do Božej rodiny. Ste postavení na základe apoštolov a prorokov; hlavným uholným kameňom je sám Kristus Ježiš. V ňom celá stavba pevne pospájaná rastie v svätý chrám v Pánovi, v ňom ste aj vy vbudovaní do Božieho príbytku v Duchu.“* (Ef 2,19-22)

**Iné pramene**

„Cirkev kráča taká, aká je, bez toho, aby sa utiekala k estetickej chirurgii. Nebojí sa ukázať hriechy svojich členov, i keď sa ich niektorí občas usilujú skryť pred ohnivým svetlom obmývajúceho a očisťujúceho Božieho slova. A neprestáva denne s hanbou opakovať: „Zmiluj sa Bože nado mnou pre svoje milosrdenstvo... svoj hriech mám stále pred sebou“ (Ž 51,3-5) Pripomeňme si, však, že matku neopúšťame, keď je zranená, naopak, sprevádzame ju, aby mohla pozbierať všetku svoju silu a schopnosť začať vždy odznova. Pán Ježiš nikdy neopúšťa svoju Cirkev, jej ponúka silu a prostriedky na novú cestu“ (ChV 101-102)

Boží ľud má charakteristické vlastnosti, ktoré ho zreteľne odlišujú od všetkých náboženských, národnostných, politických alebo kultúrnych zoskupení v dejinách:

— Je to Boží ľud: Boh nepatrí ako vlastný nijakému národu. Ale získal si ľud z tých, čo kedysi ani ľudom neboli: „vyvolený rod, kráľovské kňazstvo, svätý národ“.

— Príslušníkom tohto ľudu sa človek nestáva telesným narodením, ale „narodením zhora“, „z vody a z Ducha“, čiže vierou v Krista a krstom.

— Hlavou tohto ľudu je Ježiš Kristus (Pomazaný, Mesiáš): a pretože to isté pomazanie, Duch Svätý, sa vylieva z Hlavy na telo, je to „mesiášsky ľud“.

— „Jeho postavením je dôstojnosť a sloboda Božích detí, v ktorých srdci prebýva Duch Svätý ako v chráme“

— „Jeho zákonom je nové prikázanie milovať tak, ako nás miloval sám Kristus.“ Je to „nový“ zákon Ducha Svätého.

— Jeho poslaním je byť soľou zeme a svetlom sveta. „Pre celé ľudské pokolenie je najistejším zárodkom jednoty, nádeje a spásy.“

— Konečne jeho cieľom je Božie kráľovstvo, ktoré začal na zemi sám Boh „a ktoré sa má ďalej šíriť, až kým ho on sám nezavŕši na konci vekov. (KKC 782)

**Podnety na prehĺbenie témy**

- Jedna – má jedného Pána, vyznáva jednu vieru, rodí sa z jedného krstu, tvorí iba jedno telo oživované jedným Duchom a povolané k jednej nádeji, po splnení ktorej budú prekonané všetky rozdelenia. (KKC 866)

- celé telo tvorí jednotu. Ak sa deje niečo s jedným údom, vie o tom celé telo. Ak sa jedna časť začne správať autonómne a nespolupracuje s celkom, vzniká choroba – rakovina.

- Svätá – jej pôvodcom je presvätý Boh; Kristus, jej Ženích, seba samého vydal za ňu, aby ju posvätil; oživuje ju Duch svätosti. Hoci sú v nej hriešnici, je bezhriešna, utvorená z hriešnikov. Jej svätosť žiari vo svätých. V Márii je už celkom svätá. (KKC 867)

- všetko, čo Boh stvoril na tele je dobré – ruka, jazyk, tvorivosť. No môžem to použiť zle – úder, ohováranie, naplánovanie krádeže. Cirkev je svätá vo svojom zakladateľovi a v prostriedkoch k spáse. No je hriešna vo svojej ľudskej „zložke“.

- je to dokonalá spoločnosť a nie spoločnosť dokonalých

- je svätá, ale stále potrebuje očisťovanie

- svätý znamená byť oddelený, byť vyčlenený pre Boha. Ak patríš Bohu, už nemôžeš patriť svetu.

- Katolícka – vzťahujúca sa na celok. Kristus ju povolal k tomu, aby vyznávala celú vieru, aby strážila a udeľovala všetky sviatosti a aby všetkým ohlasovala radostnú zvesť. (porov. KKC 868)

- Apoštolská – je postavená na trvalých základoch – „na dvanástich Baránkových apoštoloch“ je nezničiteľná; je neomylne zachovávaná v pravde: Ježiš Kristus ju spravuje prostredníctvom Petra a ostatných apoštolov, ktorí sú prítomní vo svojich nástupcoch, t. j. v pápežovi a v kolégiu biskupov. (KKC 869)

- telo je poslané pracovať pre všetkých, ale čo je správne a nesprávne robiť, to si uvedomuje len ak je vo vzťahu s autoritou. Rodič vysvetlí dieťaťu čo má robiť a čo nie. Potom sa zas dieťa stáva autoritou pre niekoho iného.

- vysvetliť podstatu apoštolskej postupnosti

- čo cirkev nie je – ani politická inštitúcia, záujmový krúžok, hnutie, lobistická skupina, sociálna skupina

**Podnety k spoločnému zdieľaniu v skupinke**

- prečo je Cirkev len jedna?

- ak je Cirkev jedna, prečo je potom rozdelená?

- ako vznikajú rozdelenia? Ako sa k nim postaviť, ako vnímať členov iných cirkví?

- odkiaľ vieš, ktorá cirkev má pravdu?

- nie je prejav namyslenosti tvrdiť, že v katolíckej Cirkvi je plnosť pravdy?

- sme elita, ktorá pozerá na druhých zhora?

- ako mať zdravé sebavedomie, že máme plnosť pravdy, ale pritom nepohŕdať ostatnými?

- ak je Cirkev svätá, prečo je potom toľko škandálov a problémov?

- kto je Svätý Otec a aká je jeho úloha?

- kto je naším biskupom a aká je jeho úloha?

- akí kňazi pôsobia v našej farnosti? Máš nejakého obľúbeného kňaza?

- čo dobré robí Cirkev vo svete? Poznáš nejaké jej diela?

- aké zasvätené osoby poznáš a aká je ich úloha?

- pomôcť birmovancom uvedomiť si, že aj oni sú členmi Cirkvi a aj podľa nich sa hodnotí Cirkev

- mediálny obraz Cirkvi (poukázať na falošnosť mediálneho obrazu Cirkvi)

**Modlitba**

Pane, náš Spasiteľ, urob svoju Cirkev čoraz jasnejším znamením jednoty ľudského pokolenia a účinnejším tajomstvom spásy pre všetky národy. Daj, aby sa kresťania stále pevnejšie spájali s Tebou, neviditeľnou hlavou Cirkvi. Amen.

Všemohúci Bože, milostivo ochraňuj svoju cirkev, aby navždy zostala s tvojim svätým ľudom, ktorého jednota má pôvod v jednote Otca, Syna a Ducha Svätého; pomáhaj jej, aby svetu zjavovala tajomstvo tvojej jednoty a svätosti a privádzala ľudí vždy k väčšej láske ku Tebe a sebe samým. Amen.

Všemohúci a večný Bože, Ty zjednocuješ rozdelených láskavo zhliadni na všetkých, ktorí viera v Tvojho Syna a keďže nás posvätil ten istý krst, nech nás spája aj pravá viera a vzájomná láska. Amen.

Pane Ježišu Kriste, vypočuj Sv. Otca, pápeža M., svojho námestníka, aby dosiahol všetko to, o čo prosí v tvojom mene od nebeského Otca. Lebo ty žiješ a kraľuješ na veky vekov. Amen.

Modlitba za Cirkev:

Pane, prosím Ta za cirkev. Je toľko cirkví, a predsa Ty vieš, Pane, že je len jedna jediná cirkev. Pošli nám lásku a milosrdenstvo; len tak v jeden deň všetky cirkvi budú môcť byť Jednou. Ty sám si povedal: „Ako ja a Otec sme jedno…“ tak, jedna, cirkev by mala byť! Zjednoť nás všetkých, Pane, v sile, radosti, láske. A daruj pokoj, nám a cirkvi. Amen. (zdroj www.modlitba.sk)

**Aplikácia do života**

- modlitba za svojho kňaza, za svätého otca, za biskupa, za Cirkev

**Materiály**

**k téme**

KKC 811-870 <http://www.katechizmus.sk/index.php?action=getk&kid=1107>

Kompendium KKC 147-176

Youcat 129 – 145

3-minútový katechizmus - 4 základné znaky Cirkvi <https://www.tvlux.sk/archiv/play/11091>

Scott a Kimberly Hahn, *Naša cesta do katolíckej Cirkvi,* Lúč 2011